Si Ongol
Luwang di Banyu
HARI semalam di Kampung Liur musim penghujan, lantaran hujan deras parit wan jalanan banjir sampai ngalu sesepuh kampung melihatnya kampungnya aur banjir ja setiap datang hujan labat. Maklum, anggaran gasan membaiki parit wan jalan aur dikorupsi jadi wajar ja kada diperhatikan.
Sungsung tu Ongol wan Anang Gabau melihat urang kampung melewati jalan nang banjir. “Aneh kam, kenapa buhannya kada hakon lewat kepinggir yu lah aur ketangah ja,” takon Ongol. “Dalam kalo Ngol,” sahut Anang Gabau. “Kada tahu jua,” ujar Ongol.
meitihi bebuhan Kampung Liur nang kebelujuran melewati jalan banjir to pastiam lewat ketangah. “Ada gerang dipinggir jalan to,” ujar Ongol pina telihat penasaran banar. “Mun penasaran coba pang ikam pinjam motor pun Dangdut to lewat jalan nang dipinggir to,” sahut Anang Gabau. “Nah bujur tu walai, hehehe,” ujar Ongol pina tekurihing.
Lalu Ongol meminjam motor pun Dangdut. “Pinjam setumat ja Dut ai, handak membuktikan kenapa bubuhan kampung tu mun lewat dijalan ne pastiam kebanyaka lewat tangah kedida nang hakonnya lewat pinggir,” ujar Ongol menjelaskan sampai tepacul roko dimuntung. “Aku umpaaaatt,” kuriak Anang Gabau. “Okeylah begitu, asal jang diranjahkan ja lah,” ujar Dangdut pina meancam.
Merasa dapat izin dari Dangdut, lalu bedua ne menunggangi sepeda motorpun dangdut. “Hati-hatilah,” ujar Dangdut. “Okey Dut, tenang ja ikam,” ujar Ongol musti banar wan pander. “Hati-hati Ngolai, mun tesalah jalan bisa tejungkang kita ne,” ujar Anang Gabau. “Tenang ja,” sahut Ongol sambil menggas motor.
Kada berapa menit motor nang ditunggangi Anang Gabau wan Ongol meluncur. “Siap-siap Bau, ne handak mengebut supaya kada tepatak,” ujar Ongol. “Okey Ngol,” sahut Anang Gabau sambil meragap pisit tumatan belakang.
Sekitar 5 meter Ongol wan Dangdut ne melewati jalan nang banjir tadi. Pas sampai diwadah nang dikahandaki Ongol ne malahan tancap gas sampai peacilan nang kebelujuran bepapasan basah semuanya takena percikan banyu. “Lewat dipinggir Ngol,” ujar Anang Gabau. Pas lewat dipinggir jalan kada berapa menit tedangar suara bruaaakkk, Ongol wan Anang Gabau tejungkang ke dalam parit.
Apada, nang melihat ne langsung mengangkang termasuk Dangdut. “Hahahaha, kenapa tejungkang,” takon Dangdut. “Terojok luwang didalam banyu,” ujar Acil Kelilu nang jadi korban percikan banyu tadi.
Beuntung japang bedua ne cuma masuk parit jakanya sangkut diatap rumah nangkaya apakah nasibnya. “Sekalinya jalannya beluwang ganal Bau ai, pantas ai kedida nang hakonnya lewat dipinggir jalan tu mun luwangnya kada telihat eh,” ujar Ongol geleng-geleng kepala. “Hanyar tahu kita sekalinya didalam banyu tu ada luwang ganal,” sahut Anang Gabau sambil mencari sandal japitnya nang hilang. Kelimbahannya jara am menyambati urang. “Jaka tahu kada umpat paan aku tadi, nasib, nasib,” ujar Anang Gabau bemamai sorangan.
Mendangar kejadian ada tumbal diluwang dalam banyu seminggu imbah itu langsungam di tambal Haji Untat, tapi menunggu imbah banyu surut. Itu gin menungguinya handak semingguan hanyar karing. (fin)
- Toko Ponsel 91 Dibobol
- Adison Dipenjara Lima Tahun
- Gagalkan Penyeludupan Ulin Dua Truk
- SMS Pembaca Radar Sampit 19 Maret 2014
- Gawat Stok Darah A dan O Kosong
ewe_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn ind_Latn ind_Latn ind_Latn ind_Latn